Raġel u mara minn Niġerjani li nhar it-Tnejn nqabdu fuq filmat ta’ CCTV jaggredixxu lil Nicolo Romano, ngħataw sentenza ta’ ħabs sospiża għal tliet snin wara li ammettew aggredewh fis-supermarket tiegħu. Huma ħallsu €650 tal-ħsara li għamlulu inkluż l-ispejjeż relatati mal-bdil tad-dentatura ta’ Romano u ħsarat oħrajn fil-ħanut tiegħu. Vivian Asowata ta’ 35 sena li għandha Karta tal-Identità Taljana u li kien kienet f’Malta fuq btala, u Beneth Melonwu, ta’ 35 sena naqbdu fuq filmat tas-CCTV li xxandar b’mod esklussiv fuq tvm.com.mt jaggredixxu lil Romano ta’ 72 sena fejn tefgħuh mal-art, tawh bis-sieq u b’barmil fis-supermarket tieghu Cinque Stelle. Asowata qalet fi stqarrija lill-pulizija li kienet mixja fit-triq flimkien mat-tifel tagħha u ħabiba tagħha. Qalet li ġie kelb minn warajhom u gidem lit-tifel tal-ħabib tagħha fuq idejh.Qalet li hawnhekk bdiet tgħjjat u l-kelb telaq. Hija staqsiet ta’ min kien il-kelb u n-nies qalulha li kien ta’ Romano. Qalet li daħlet fis-supermarket biex tilmenta, u Romano qal li kienu huma li ressqu lejn il-kelb u talabhom joħorġu ‘l barra mill-ħanut. Hija qalet li talbitu jċempel ambulanza, iżda huwa beda jgħajjat magħha. Qalet li hija telqet mill-ħanut u sejħet lil omm it-tifel. Meta tfaċċat l-omm, it-tnejn li huma daħlu mill-ġdid fil-ħanut. Asowata qalet li Romano beda jinsulentaha bi kliem ħażin u razzist, imbuttaha u kien hawnhekk li nqalgħet il-ġlieda. Beneth Melonwu ġġieled miegħu u t-tnejn li huma spiċċaw mal-art. Hija ammettiet li laqtet lil Romano meta kien mal-art, wara li huwa imbuttaha. Hija ammettiet ukoll li sawtitu b’barmil li kien hemm fil-ħanut.